จังหวัดสตูล มอบเทียนพรรษาและผ้าอาบน้ำฝนแก่หน่วยงานราชการ เพื่อนำไปถวายวัดในอำเภอต่าง ๆ เนื่องในสัปดาห์ส่งเสริมพระพุทธศาสนา เทศกาลวันอาสาฬหบูชาและเข้าพรรษา
ที่บริเวณหน้าสำนักงานเทศบาลเมืองสตูล นายภัทรพนธ์ รัตนพิเชฏฐชัย ผู้ว่าราชการจังหวัดสตูล เป็นประธานในพิธีมอบเทียนพรรษาและถวายเทียนพรรษา เพื่อจัดมอบเทียนพรรษาและผ้าอาบน้ำฝนแก่หน่วยงานราชการ เพื่อนำไปถวายวัดในจังหวัดสตูล เนื่องในสัปดาห์ส่งเสริมพระพุทธศาสนาเทศกาลวันอาสาฬหบูชาและเข้าพรรษา
 
สำหรับวัดและที่พักสงฆ์ในจังหวัดสตูล ที่หน่วยงานราชการจะนำเทียนพรรษาพร้อมผ้าอาบน้ำฝนไปถวาย ดังนี้ อำเภอเมืองสตูล 11 วัด 8 ที่พักสงฆ์ อำเภอควนกาหลง 11 วัด 3 ที่พักสงฆ์ อำเภอละงู 6 วัด 4 ที่พักสงฆ์ อำเภอท่าแพ 2 วัด 2 ที่พักสงฆ์ อำเภอทุ่งหว้า 4 วัด 9 ที่พักสงฆ์ อำเภอมะนัง 6 วัด 4 ที่พักสงฆ์ และอำเภอควนโดน 1 วัด 1 ที่พักสงฆ์ พร้อมกันนี้ ผู้ว่าราชการจังหวัดสตูล เชิญชวนพุทธศาสนิกชนร่วมเวียนเทียน ณ วัดใกล้บ้าน ตั้งแต่เวลา 18.30 น. เป็นต้นไป ด้วยการแต่งกายชุดสีขาว หรือชุดสีสุภาพ

วันอาสาฬหบูชา วันขึ้น 15 ค่ำ เดือน 8 ของทุก ๆ ปีซึ่งในปี 2561 วันอาสาฬหบูชา ตรงกับวันศุกร์ที่ 27 กรกฎาคม คำว่า "อาสาฬหบูชา" ประกอบด้วยคำ 2 คำ คือ อาสาฬห แปลว่า เดือน 8 ทางจันทรคติ กับคำว่า บูชา แปลว่า การบูชา เมื่อนำมารวมกันจึงแปลว่า การบูชาในเดือน 8 หรือการบูชาเพื่อระลึกถึงเหตุการณ์สำคัญในเดือน 8 ซึ่งเป็นวันที่พระพุทธเจ้าทรงประกาศพระศาสนาเป็นครั้งแรก โดยแสดงปฐมเทศนา อันได้แก่ “ธัมมจักกัปปวัตนสูตร” และเกิดมีสาวกรูปแรกขึ้น ถือเป็นวันแรกที่มี พระพุทธ พระธรรม พระสงฆ์ ครบเป็นองค์พระรัตนตรัย